**Introjakt på rådyr – 16. november**

Lørdag 16. november arrangerte vi introjakt på rådyr for førstegangsjegere. Været var flott, selv om vinden gjorde rådyrene ekstra forsiktige. Med hjelp fra de flinke hundene Birk og Odin kom det dyr på beina, og losen satte i gang spenningen. Selv om vi fikk dyr på post, valgte vi klokt å holde igjen etter en vurdering av situasjonen.

Rundt bålet ble det servert lunsj og utvekslet historier fra dagen, med mye latter og god stemning. Tusen takk til grunneieren, hundeførerne og de erfarne jegerne som bidro med sin kunnskap og erfaring for å skape trygge og dyktige nye jegere. Dette året hadde vi tre spente deltakere som gjorde dagen ekstra hyggelig.

**Introjakt på elg – 6. og 8. oktober**

I oktober arrangerte vi to introjakter på elg, og begge dagene resulterte i elgfall. Deltakerne fikk prøve seg på hele prosessen, fra å få elgen ut av skogen til flåing og klargjøring av dyret. Dette var en fantastisk læringsmulighet, og tilbakemeldingene har vært svært positive. Målet med introjakt er nettopp dette – å gi folk en opplevelse som gir mersmak og bidrar til å skape gode, trygge jegere med riktige holdninger.

**Årets siste hundekveld**

Vi inviterer til årets siste hundekveld, torsdag 28 nov, hvor temaet er "mental øvelser". Samtidig skaper vi litt førjulsstemning med gløgg og pepperkaker. Dette blir en hyggelig avslutning på året og sesongen.

**Valgkomiteen søker bidragsytere**

Valgkomiteen er i gang med å sette sammen neste års styre. Har du lyst til å bidra, eller kjenner du noen som ønsker å engasjere seg? Ta kontakt med Ottar Olsen, leder for valgkomiteen. Vi setter stor pris på alle som vil bidra til å utvikle MOJFF videre.

**Praktisk informasjon**

Vi har hatt noen utfordringer med brønn og pumpe, men dette jobbes med og forventes å være løst innen kort tid.

Vi ønsker alle våre medlemmer fortsatt skitt jakt og en riktig god adventstid når den nærmer seg.

Følg med på våre sider for kommende og pågående aktiviteter, [TRYKK HER](https://www.njff.no/ostfold/mossogomegnTRYKK%20HER)